**E L Ő T E R J E S Z T É S**

# Szombathely Megyei Jogú Város Közgyűlése Szociális és Lakás Bizottságának 2022. szeptember 28-i ülésére

**Javaslat Szombathely Megyei Jogú Város Önkormányzata Helyi Esélyegyenlőségi Programja elfogadására**

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31.§-a előírja a települési önkormányzatok számára a hátrányos helyzetű társadalmi csoportok életkörülményeinek javítását szolgáló helyi esélyegyenlőségi program elkészítését.

Szombathely Megyei Jogú Város Közgyűlése a 319/2013. (VI.19.) Kgy.sz. határozatában elfogadta Szombathely Megyei Jogú Város Helyi Esélyegyenlőségi Programját (HEP). A HEP helyzetelemzésből és intézkedési tervből áll, amelyet a települési önkormányzat 5 évente, 5 év időtartamra fogad el.

2018. évben megtörtént a helyi társadalomra vonatkozó helyzetelemzés, valamint a HEP Intézkedési Tervének (HEP IT) aktualizálása. A HEP IT tartalmi elemeinek meghatározása a HEP Fórum – az érintett célcsoportokkal foglalkozó intézmények vezetői, civil szervezetek, érdekvédelmi szervezetek - bevonásával történt. Szombathely Megyei Jogú Város Közgyűlésének Oktatási és Szociális Bizottsága a 242/2018. (IX.12.) OSzB. sz. határozatával a Helyi Esélyegyenlőségi Programot elfogadta, a 2020. évben Szombathely Megyei Jogú Város Közgyűlésének Szociális és Lakás Bizottsága a 208/2020. (IX.23.) SzLB. számú határozatával felülvizsgálta és változatlan formában jóváhagyta. A helyi esélyegyenlőségi programot 2 évente át kell tekinteni és szükség esetén felül kell vizsgálni. A HEP felülvizsgálata 2022. évben vált szükségessé.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 53.§ 34. pontjában kapott felhatalmazás alapján a Helyi Esélyegyenlőségi Programot a Szociális és Lakás Bizottság hagyja jóvá.

A felülvizsgálat eredményeként készült HEP a jelen előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. szeptember „ ”

 **/: Dr. László Győző :/**

**HATÁROZATI JAVASLAT**

**…/2022. (IX.28) SzLB. számú határozat**

A Szociális és Lakás Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 53.§ 34. pontjában kapott felhatalmazás alapján a „Javaslat Szombathely Megyei Jogú Város Önkormányzata Helyi Esélyegyenlőségi Programja elfogadására”című előterjesztést megtárgyalta, és a Helyi Esélyegyenlőségi Programot az előterjesztés melléklete szerinti tartalommal elfogadta.

**Felelős:** Dr. Czeglédy Csaba, a Szociális és Lakás Bizottság elnöke

 Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal